Tlačová správa 16. december 2019

**MZ SR/ÚVZ SR: Očkovací kalendár sa od budúceho roka upraví**

**Očkovací kalendár čakajú od 1. januára 2020 zmeny. Úpravy sa týkajú schémy povinného pravidelného očkovania proti osýpkam, mumpsu a ružienke (MMR). Podľa novej očkovacej schémy budú deti od budúceho roka očkované druhou dávkou očkovacej látky proti MMR v 5. roku života, aktuálne je to v 11. roku života. Obdobie aplikovania prvej dávky očkovacej látky proti MMR zostáva nezmenené, naďalej sa bude vykonávať v 15. až 18. mesiaci života, spresní sa ale vek podania prvej dávky a to najskôr prvý deň 15. mesiaca života.**

Zmeny v očkovacom kalendári sú súčasťou novelizovanej vyhlášky Ministerstva zdravotníctva Slovenskej republiky č. 585/2008 Z. z., ktorou sa ustanovujú podrobnosti o prevencii a kontrole prenosných ochorení.

**Znižujeme riziko šírenia osýpok**

***„K novele vyhlášky o prevencii a kontrole prenosných ochorení, ktorá rieši aj problematiku očkovacích schém, sme pristúpili z dôležitého dôvodu: našim zámerom je, aby poslednú triedu predškolských zariadení, do ktorej bude dochádzka od septembra 2020 povinná, navštevovali deti kompletne očkované dvoma dávkami očkovacej látky proti osýpkam, mumpsu a ružienke. Týmto krokom sa zníži riziko vzniku a šírenia osýpok v detských kolektívoch a posilní sa ochrana zdravia detí,“*** povedala **ministerka zdravotníctva SR Andrea Kalavská.**

Druhou dávkou očkovacej látky proti MMR sú už v súčasnosti očkované v 5. roku života napríklad deti z Dánska, Grécka, Írska, Veľkej Británie či Španielska.

Úprava očkovacej schémy proti osýpkam, mumpsu a ružienke vychádza z odporúčania Pracovnej skupiny pre imunizáciu po zhodnotení laboratórnych výsledkov Imunologického prehľadu v SR realizovaného v roku 2018. Tie ukázali, že kým podiel trojročných detí s ochrannou hladinou protilátok je 97,24%, vo vekovej skupine 5 – 9 ročných detí je to 93,46%.

***„Výsledky Imunologického prehľadu z roku 2018 možno považovať za uspokojivé, avšak rozhodnutie presunúť aplikáciu druhej dávky očkovacej látky proti*** ***MMR do 5. roku života považujeme vzhľadom na nedávne epidémie osýpok na Slovensku a v Európe za potrebný krok. V epidémiách osýpok chorľavejú najmä deti, teda najzraniteľnejšia skupina populácie. V súčasnom období klesajúcej zaočkovanosti v SR a v štátoch EÚ, ako aj vzhľadom na zvýšenú migráciu a cestovanie, nám podanie druhej dávky očkovacej látky proti MMR v 5. roku života zabezpečí väčšiu a efektívnejšiu ochranu detí proti osýpkam,“*** povedal **hlavný hygienik Slovenskej republiky Ján Mikas.**

Deťom, ktoré budú mať v budúcom roku viac ako 5 rokov, bude druhá dávka očkovacej látky proti MMR podaná v 11. roku života - pôjde o deti narodené od 1. januára 2010 do 31. decembra 2015.

Znamená to, že až do roku 2025 sa budú v rámci jedného roka očkovať proti MMR deti v 15. – 18. mesiaci života a deti v 5. a 11. roku života. Od roku 2026 sa bude pokračovať už iba povinným pravidelným očkovaním detí v 15. – 18. mesiaci a v 5. roku života.

**Zmeny pre lepšiu aplikovateľnosť v praxi**

Súčasťou novely vyhlášky budú od 1. januára 2020 aj očkovacie postupy pre povinné očkovanie vykonávané v inom veku a intervale, ktoré v súčasnosti upravuje odborné usmernenie Ministerstva zdravotníctva SR. Dôvodom je lepšia aplikovateľnosť v praxi. Uvedené postupy upravujú očkovanie v prípade posunutia termínov očkovania a nedodržania očkovacej schémy z dôvodu nielen zdravotných kontraindikácií očkovania, ale i odmietania rodičov alebo očkovania detí narodených v iných krajinách, v ktorých sa postupuje podľa iných odporúčaní pre očkovanie. Novela vyhlášky upravuje i postup očkovania novorodencov HBsAg pozitívnych matiek proti vírusovému zápalu pečene typu B a zosúlaďuje aj odporúčané očkovanie dievčat a chlapcov proti infekciám spôsobeným humánnym papilomavírusom (HPV) so znením súčasne platných indikačných obmedzení kategorizácie liekov a liečiv.

**OČKOVACÍ KALENDÁR Na ROK 2020 PRE povinné pravidElné očkovaniE DETÍ A DOSPELÝCH**

**(PLATNOSŤ OD 1. 1. 2020)**

Očkovací kalendár bol vypracovaný v súlade s § 5 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a v súlade s vyhláškou Ministerstva zdravotníctva SR č. 585/2008 Z. z., ktorou sa ustanovujú podrobnosti o prevencii a kontrole prenosných ochorení v znení neskorších predpisov

|  |  |  |  |
| --- | --- | --- | --- |
| ROČNÍKNARODENIA | VEK | DRUH OČKOVANIA | **TYP****OČKOVANIA** |
| **2020** | *v 3. mesiaci života* | záškrt, tetanus, čierny kašeľ (acelulár. vakcína),vírusová hepatitída B, invazívne hemofilové nákazydetská obrna(DTaP-VHB-HIB-IPV)pneumokokové invazívne ochorenia(konjugovaná vakcína (PCV), simultánna aplikácia s hexavakcínou)\*  | I. dávka(základné očkovanie) |
| *v 5. mesiaci života* | II. dávka(základné očkovanie) |
| *v 11. mesiaci života* | III. dávka(základné očkovanie) |
| **2019** | *najskôr prvý deň 15. mesiaca,**najneskôr v 18. mesiaci života* | osýpky, mumps, ružienka(MMR) | I. dávka |
| **2016** | *v 5. roku života* | osýpky, mumps, ružienka (MMR) | II. dávka |
| **2015** | *v 6. roku života* | záškrt, tetanus, čierny kašeľ (acelulár. vakcína) detská obrna(DTaP-IPV) | preočkovanie |
| **2010** | *v 11. roku života* | osýpky, mumps, ružienka (MMR) | II. dávka |
| **2008** | *v 13. roku života* | záškrt, tetanus, čierny kašeľ (acelulár. vakcína) detská obrna(dTaP-IPV) | preočkovanie |
| **X** | *Dospelí vo veku 30 rokov* | záškrt, tetanus(dT\*\*) | preočkovaniekaždých 15 rokov |

***Poznámky:***

\* Očkovanie hexavakcínou a očkovanie vakcínou proti pneumokokovým invazívnym ochoreniam sa vykonáva tromi dávkami v 3., 5. a 11. mesiaci života, pričom **prvá dávka sa podá najskôr v prvom dni desiateho týždňa života** vzhľadom na aktuálnu epidemiologickú situáciu vo výskyte čierneho kašľa. Na povinné očkovanie dojčiat proti pneumokokovým invazívnym ochoreniam je určená 13-valentná konjugovaná vakcína alebo 10-valentná konjugovaná vakcína. Všetky dávky základného očkovania sa majú vykonať rovnakou očkovacou látkou.

*\*\** Preočkovanie dospelých proti záškrtu a tetanu sa vykonáva kombinovanou očkovacou látkou každých 15 rokov. V prípade prekročenia odporučeného intervalu sa preočkovanie proti záškrtu a tetanu vykoná vždy len jednou dávkou, pokiaľ je v zdravotnej dokumentácii pacienta dokumentované základné očkovanie tromi dávkami očkovacej látky proti tetanu. Základné očkovanie dospelých proti záškrtu a  tetanu tromi dávkami sa vykoná len v prípade, ak nie je dôveryhodná dokumentácia základného očkovania v minulosti. Prvé preočkovanie dospelých proti záškrtu a tetanu sa odporúča vo veku 30 rokov a ďalej každých 15 rokov.

V prípade, ak sa nevykoná očkovanie podľa schémy uvedenej v očkovacom kalendári, postupuje sa v súlade s Prílohou č. 2a vyhlášky MZ SR č. 442/2019 Z. z., ktorou sa mení a dopĺňa vyhláška MZ SR č. 585/2008 Z. z.

 **Mgr. RNDr. MUDr. Ján Mikas, PhD. v. r.**

**hlavný hygienik Slovenskej republiky**